**AGENȚIA PENTRU PROTECȚIA MEDIULUI IAȘI**

Nr. ................ / ....................

Decizia etapei de încadrare

“Autostrada Târgu Neamț – Iași - Ungheni”propus a fi amplasat pe raza județului Iași,

Proiect afișat pe site 01.04.2024

Urmare solicitării de emitere a acordului de mediu adresate de COMPANIA NATIONALĂ DE ADMINISTRARE A INFRASTRUCTURII RUTIERE SA **,** cu sediul în București, bdul Dinicu Golescu nr. 38, sector 1, înregistrată la APM IAŞI cu nr. 13814/19.12.2023, în baza Legii nr. 292/2018 privind evaluarea impactului anumitor proiecte publice şi private asupra mediului şi a Ordonanţei de urgenţă a Guvernului nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, aprobată cu modificări şi completări prin Legea nr. 49/2011, cu modificările şi completările ulterioare,

***APM IAŞI decide***, ca urmare a consultărilor desfăşurate în cadrul şedinţei CAT din data de 27.03.2024 că ***proiectul*** Autostrada Târgu Neamț – Iași - Ungheni, propus a fi amplasat pe raza județului Iași, pe teritoriul administrativ al comunelor: Aroneanu, Bălțați, Costești, Dumești, Erbiceni, Golăiești, Heleșteni, Ion Neculce, Lețcani, Miroslava, Miroslovești, Moțca, Popricani, Rediu, Ruginoasa, Stolniceni-Prăjescu, Ungheni și Victoria, Orașelor: Podu Iloaiei și Târgu Frumos și Pașcani**:**

* ***Se supune evaluării impactului asupra mediului;***
* ***Se supune evaluării adecvate;***
* ***Nu se supune evaluarii impactului asupra corpurilor de apă;***

***Justificarea prezentei decizii:***

***I. Motivele care au stat la baza luării deciziei etapei de încadrare în procedura de evaluare a impactului asupra mediului****:*

***a)Proiectul se încadrează în prevederile*** Legii nr. 292/2018 privind evaluarea impactului anumitor proiecte publice şi private asupra mediului,anexa 1, pct. 7 b), „Construirea de autostrăzi şi de drumuri expres”.

b) punctele de vedere exprimate în scris de membrii reprezentanți în cadrul Comisiei de Analiză Tehnică, cu privire la prezentul proiect

c) justificarea în raport cu criteriile de selecție pentru stabilirea necesității efectuării evaluării impactului asupra mediului, din anexa nr. 3 a Legii 292/2018

***1. Caracteristicile proiectului:***

***a) Mărimea proiectului*** – Lungimea totală a traseului este de cca 93,27 km și se împarte în 4 tronsoane distincte, după cum urmează:

**-Tronson 1-** Km 0+000 – km 31+500, respectiv Târgu Neamț (zona Moţca – DN2) – Târgu Frumos (DN28B)

**-Tronson 2-** Km 31+500 – km 60+100, respectiv Târgu Frumos- DN28 (zona Lețcani)

**-Tronson 3-** Km 60+100 – km 77+800, respectiv DN28 (zona Lețcani) – DN24 (zona cât mai apropiată de municipiul Iași)

**-Tronson 4-** Km 77+800 – km 93+270 (sfârşitul proiectului va fi în punctul vamal de la Pod peste Prut la Ungheni, amplasat în UAT Golăieşti)

Pe tot traseul a autostrăzii au fost prevăzute 9 noduri rutiere, 14 tunele, 48 poduri, 49 podețe, 2 viaducte, Centrele de Întreținere și Coordonare, Spatii de Servicii, Parcări de Scurtă Durată, un Punct de Sprijin și Întreținere,

**Tipuri de lucrări prevăzute în proiect:**

1. Curățirea terenului și decaparea stratului vegetal
2. Săpături
3. Umpluturi
4. Suprastructura drumului
5. Sisteme de scurgere a apelor
6. Lucrări de consolidari
7. Poduri, pasaje, podețe
8. Siguranța circulației, semnalizare rutiera si marcaje
9. Activităţi de transport

*Organizările de şantier vor fi amplasate în cele 9 noduri rutiere.*

**II. Motivele pe baza cărora s-a stabilit necesitatea efectuării evaluării adecvate sunt**

**următoarele:**

***Amplasamentul proiectului intersectează și este în vecinătatea ariilor naturale protejate:***

ROSAC0363 Râul Moldova între Oniceni și Mitești, ROSCI0378 Râul Siret între Pașcani și Roman, ROSPA0072 Lunca Siretului Mijlociu, ROSPA0150 Acumulările Sârca Podu Iloaiei, ROSAC0221 Sărăturile din Valea Ilenei cu rezervația RONPA0568, ROSCI0265 Valea lui David, ROSAC0058 Dealul lui Dumnezeu, ROSAC0171 Pădurea și pajiștile de la Mârzești, ROSCI0222 Sărăturile Jijia Inferioară Prut , ROSPA0042 Eleșteele Jijiei și Miletinului cu zona umedă Jijia RORMS0020, ROSCI0213 Râul Prut, ROSPA0168 Râul Prut cu rezervaţia naturală RN 2.556 Râul Prut (RONPA0573)

In perioada de realizare și de funcționare a proiectului există posibilitatea pierderii de habitat, alterarea/degradarea habitatelor, fragmentarea habitatelor, alte impacturi indirecte:

1. pierdere directă prin reducerea suprafeței acoperite de habitat ca urmare a distrugerii sale fizice:
* traseul viitoarei autostrăzi intersectează/ se suprapune cu habitate de interes comunitar conform art. 17 din Directiva Habitate (ROSCI0378 Râul Siret între Pașcani și Roman și ROSCI0265 Valea lui David)

 2. pierderea habitatului de reproducere, hrănire, odihnă ale speciilor:

- în zona proiectului există habitat potențial de cuibărire si hrănire pentru specii de păsari de interes comunitar, habitat de hrănire pentru specii de mamifere, unele dintre acestea fiind specii care fac obiectul măsurilor de conservare speciale privind habitatul, în scopul asigurării supravieţuirii şi a reproducerii lor în aria lor de distribuţie, menționate în Anexa I a Directivei păsări

 3. alterare/ degradare prin deteriorarea calității habitatului, care conduce la o abundență redusă a speciilor caracteristice sau la modificarea structurii biocenozei (componența speciilor):

– traseul viitoarei autostrăzi intersectează/ se suprapune cu mai multe habitate prioritare, ducând la schimbarea definitivă a categoriei de folosință a terenului;

– implementarea proiectului presupune degradarea calității solurilor (și implicit asupra habitatelor) în vecinătatea drumului (50-100 m), în perioada de operare.

4. alterare/ degradare prin deteriorarea habitatelor de reproducere, hrănire, odihnă a speciilor:

– Alterarea/ degradarea prin deteriorarea habitatelor de reproducere, hrănire, odihnă a speciilor se resimte în special în vecinătatea drumului (50 - 100 m distanță), ca urmare a alterării calității solurilor și apelor prin prezența noxelor, pulberilor și a altor elemente antropice (ex. pulberi prin uzura anvelopelor, aruncarea necontrolată a deșeurilor în etapele de execuție și operare).

5. perturbare prin schimbarea condițiilor de mediu existente: strămutări ale exemplarelor speciilor, modificări comportamentale ale speciilor:

– perturbarea activității speciilor, respectiv evitarea zonei de către acestea ca urmare a implicațiilor lucrărilor desfășurate, și anume: prezența umană, creșterea nivelului de zgomot și generarea de vibrații, modificarea calității aerului, eliminarea vegetației, creșterea turbidității apei, modificarea vitezei/ nivelului apei, poluarea solului și a apelor ca urmare a potențialelor accidente de funcționare a utilajelor;

– autostrada va fi îngrădită pe toată lungimea acesteia, astfel că speciile mobile vor avea accesul restricționat pe partea carosabilă, putând să traverseze doar în locuri special amenajate.

6. fragmentare prin crearea de bariere fizice sau comportamentale în habitatele conectate din punct de vedere fizic sau funcțional sau prin împărțirea acestora în fragmente mai mici și mai izolate:

– proiectul de autostradă traversează aria naturală protejată ROSCI0265 Valea lui David pe o distanță de 2,5 km, impactul constând în fragmentarea habitatelor prioritare (și implicit a habitatelor unor specii prioritare). În același timp, proiectul traversează o colonie a speciei *Spermophilus citellus* (popândău) şi se află în proximitatea altei colonii (la o distanţă de cca. 5 m);

– viitoarea autostradă va reprezenta o barieră parțial permeabilă, pentru traversarea acesteia de către fauna sălbatică vor fi prevăzute locuri special amenajate;

– pentru traversarea cursurilor de apă, nu se vor realiza praguri de cădere pentru a nu afecta traversarea speciilor de pești sau organisme acvatice/ semi-acvatice;

– este necesară o analiză asupra permeabilității proiectului.

7. reducerea efectivelor populaționale ca urmare a mortalității directe generată de proiect sau ca urmare a celorlalte forme de impact:

– reducerea efectivelor populaționale poate apărea în puține cazuri, în special în cazul speciilor care nu sunt mobile (în perioada desfășurării lucrărilor de construcții, de ex.galeriile în care se află *Spermophilus citellus*) sau a celor mobile (speciile de avifaună, mamifere sau specii de herpetofaună prin coliziunea indivizilor cu traficul auto generat de desfășurarea lucrărilor (transport materiale, muncitori etc.); aceste specii pot ajunge pe carosabil și au risc ridicat de coliziune cu autovehiculele care vor circula pe viitoarea autostradă în perioada de funcționare).

8.alte impacturi indirecte prin modificarea indirectă a calității mediului:

– se vor identifica alte impacturi indirecte prin modificarea indirectă a calității mediului.

9.incertitudinile identificate: Nu poate fi cuantificat numărul de victime accidentale care ar putea apărea în perioada de realizare și funcționare a proiectului

**III. Motivele pe baza cărora s-a stabilit neefectuarea evaluării impactului asupra corpurilor de apă:** Prin decizia nr. 7295/ET/19.03.2024 emisă de ANAR, conform căreia nu este necesară SEICA se specifică faptul că: proiectul cuprinde lucrări de artă și lucrări de asigurare a stabilității geometriei albiei, de limitare a eroziunii în dreptul podurilor, respectiv apărări de mal cu saltele din gabioane, recalibrare albiei, consolidare albie cu pereu zidit din piatră brută, descărcare în trepte din piatră brută, protecție taluz autostradă pereu beton în zonele inundabile. Lucrările în conformitate cu Normativele privind proiectarea hidraulică a podurilor și podețelor, a Normelor tehnice privind proiectarea construirea și modernizarea podurilor. Lucrările de consolidare albie, recalibrare din dreptul culeelor sunt de mici dimensiuni respectând normele de proiectare. Pilele podurilor sunt de lățimi reduse, neafectând regimul de curgere și morfologia albiei. Podețele nu sunt executate în albia minoră. Tipul de lucrări din cadrul proiectului nu aduc atingere stării/potențialului ecologic al corpurilor de apă pe care sunt amplasate acestea și nu împiedică atingerea stării bune a acestora.

***Proiectul propus necesită parcurgerea etapei de definire a domeniului în vederea realizarii Raportului privind impactul asupra mediului*** .

**Dispoziţii finale:**

 Prezenta decizie este valabilă pe toată perioada de realizare a proiectului, iar în situaţia în care intervin elemente noi, necunoscute la data emiterii prezentei decizii, sau se modifică condiţiile care au stat la baza emiterii acesteia, titularul proiectului are obligaţia de a notifica autoritatea competentă emitentă.

Orice persoană care face parte din publicul interesat şi care se consideră vătămată într-un drept al său ori într-un interes legitim se poate adresa instanţei de contencios administrativ competente pentru a ataca, din punct de vedere procedural sau substanţial, actele, deciziile ori omisiunile autorităţii publice competente care fac obiectul participării publicului, inclusiv aprobarea de dezvoltare, potrivit prevederilor Legii contenciosului administrativ nr. 554/2004, cu modificările şi completările ulterioare.

Se poate adresa instanţei de contencios administrativ competente şi orice organizaţie neguvernamentală care îndeplineşte condiţiile prevăzute la art. 2 din Legea nr. 292/2018 privind evaluarea impactului anumitor proiecte publice şi private asupra mediului, considerându-se că acestea sunt vătămate într-un drept al lor sau într-un interes legitim.

Actele sau omisiunile autorităţii publice competente care fac obiectul participării publicului se atacă în instanţă odată cu decizia etapei de încadrare, cu acordul de mediu ori, după caz, cu decizia de respingere a solicitării de emitere a acordului de mediu, respectiv cu aprobarea de dezvoltare sau, după caz, cu decizia de respingere a solicitării aprobării de dezvoltare.

Înainte de a se adresa instanţei de contencios administrativ competente, persoanele prevăzute la art. 21 din Legea nr. 292/2018 privind evaluarea impactului anumitor proiecte publice şi private asupra mediului au obligaţia să solicite autorităţii publice emitente a deciziei prevăzute la art. 21 alin. (3) sau autorităţii ierarhic superioare revocarea, în tot sau în parte, a respectivei decizii. Solicitarea trebuie înregistrată în termen de 30 de zile de la data aducerii la cunoştinţa publicului a deciziei.

 Autoritatea publică emitentă are obligaţia de a răspunde la plângerea prealabilă prevăzută la art. 22 alin. (1) în termen de 30 de zile de la data înregistrării acesteia la acea autoritate.

Procedura de soluţionare a plângerii prealabile prevăzută la art. 22 alin. (1) este gratuită şi trebuie să fie echitabilă, rapidă şi corectă.

 Prezenta decizie poate fi contestată în conformitate cu prevederile Legii nr. 292/2018 privind evaluarea impactului anumitor proiecte publice şi private asupra mediului şi ale Legii nr. 554/2004, cu modificările şi completările ulterioare.

|  |
| --- |
| **DIRECTOR EXECUTIV,** |
| ***ing. Galea TEMNEANU*** |
|  |
| ***ȘEF SERVICIU AVIZE, ACORDURI, AUTORIZAŢII,*** | ***ȘEF SERVICIU CALITATEA FACTORILOR DE MEDIU,*** |
| ***ing. Irina Ana SIMIONESCU*** | ***Ing. Geta IRIMIȚA*** |
|  | **ÎNTOCMIT,*****Ing. Carol Cristof*** |

INTOCMIT: ing. I. Simionescu